আনন্দপুর অগ্নিকাণ্ডে মৃত ৩ কর্মীর পরিবারকে ১০ লক্ষ টাকা!

কলকাতা: আনন্দপুরের (Anandapur) ভয়াবহ অগ্নিকাণ্ডের (Fire breakout) তিন দিন পর অবশেষে মুখ খুলল ‘ওয়াও মোমো’ (Wow Momo)। বুধবার সংস্থার তরফে প্রকাশিত বিবৃতিতে জানানো হয়েছে, ওই অগ্নিকাণ্ডে তাদের মোট তিন জন কর্মীর মৃত্যু হয়েছে। মৃত প্রত্যেক কর্মীর পরিবারকে ১০ লক্ষ টাকা করে আর্থিক সাহায্য দেওয়া হবে। পাশাপাশি মৃতদের পরিবারের সদস্যদের আজীবন মাসোহারা দেওয়ার দায়িত্বও নিয়েছে সংস্থা। শুধু তাই নয়, মৃত কর্মীদের সন্তানদের লেখাপড়ার সম্পূর্ণ দায়িত্বও বহন করবে ‘ওয়াও মোমো’ কর্তৃপক্ষ।

উল্লেখ্য, আনন্দপুরের নাজিরাবাদ এলাকায় রবিবার গভীর রাতে ভয়াবহ আগুন লাগে। ঘটনায় এখনও পর্যন্ত মৃতের সংখ্যা বেড়ে দাঁড়িয়েছে ১৬ জনে। একসময় যেখানে কারখানা ও গুদামে কর্মীদের আনাগোনা ছিল নিত্যদিনের ছবি, এখন সেখানে শুধু ধ্বংসস্তূপ। অগ্নিকাণ্ডের প্রায় ৬০ ঘণ্টা পর এই বিষয়ে আনুষ্ঠানিক প্রতিক্রিয়া জানাল সংস্থা।

আরও পড়ুন: জতুগৃহ আনন্দপুরে মৃত বেড়ে ২১, ঘটনাস্থলে জারি ১৬৩ ধারা

সোশ্যাল মিডিয়ায় দেওয়া বিবৃতিতে ‘ওয়াও মোমো’ কর্তৃপক্ষ জানিয়েছে, ২৬ জানুয়ারি ভোর প্রায় ৩টে নাগাদ পাশের একটি গুদাম থেকে আগুন ছড়িয়ে পড়ে তাদের গুদামে। সংস্থার দাবি, ওই পাশের গুদামে অননুমোদিতভাবে রান্নার কাজ চলছিল এবং সেখান থেকেই আগুনের সূত্রপাত হয়। সেই আগুন দ্রুত ছড়িয়ে পড়ে ‘ওয়াও মোমো’-র গুদামে, যার ফলে সম্পূর্ণ গুদামটি ভস্মীভূত হয়ে যায়।

বিবৃতিতে সংস্থার পক্ষ থেকে জানানো হয়েছে, এই ঘটনায় তাদের দুই জন কর্মী এবং এক জন চুক্তিবদ্ধ নিরাপত্তারক্ষীর মৃত্যু হয়েছে। মৃতদের পরিবারের প্রতি গভীর সমবেদনা জানিয়ে সংস্থা বলেছে, “এই কঠিন সময়ে আমরা তাঁদের পাশে আছি।” তবে অগ্নিকাণ্ডের প্রকৃত কারণ ও দায় নিয়ে প্রশ্ন থেকেই যাচ্ছে। প্রশাসনিক তদন্ত চলাকালীন একদিকে যেমন সংস্থার মানবিক ঘোষণাকে স্বাগত জানানো হচ্ছে, তেমনই নিরাপত্তা ও গাফিলতি নিয়ে উঠছে একাধিক প্রশ্ন।